
PËR HAPJEN E PROGRAMIT TË STUDIMIT SPECIALIZUES AFATGJATË, PËR MJEKËSI INTERNE, PRANË FAKULTETIT TË MJEKËSISË TË UNIVERSITETIT TË TIRANËS, DHE PËR MIRATIMIN E KUOTAVE TË PRANIMIT NË KËTË PROGRAM PËR VITIN AKADEMIK 2007-2008

Në mbështetje të nenit 100 të Kushtetutës dhe të nenit 42 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

VENDOSI:

1. Hapjen e programit të studimit specializues afatgjatë, për mjekësi interne, pranë Fakultetit të Mjekësisë të Universitetit të Tiranës.
2. Kohëzgjatja e kryerjes së këtij programi studimi të jetë 4 vite dhe ngarkesa mësimore e përgjithshme, të jetë të paktën 240 kredite. Sistemi i studimeve të jetë me kohë të  plotë.
3. Në përfundim të kryerjes së këtij programi, të lëshohet diploma “Mjek specialist për mjekësi interne”.
4. Kuota e pranimit në këtë program për vitin akademik 2007-2008, të jetë 8 (tetë), për sistemin e Ministrisë së Shëndetësisë.
5. Vlera e tarifës vjetore të shkollimit përcaktohet sipas vendimit nr.161, datë 3.2.2008 të Këshillit të Ministrave “Për përcaktimin e kuotave të pranimit dhe të tarifës së shkollimit për studimet specializuese afatgjata, pranë Fakultetit të Mjekësisë, të Universitetit të Tiranës, për vitin akademik 2007-2008”.
6. Ngarkohen Ministria e Arsimit dhe Shkencës dhe Universiteti i Tiranës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

